ผลประกอบการบริษัทจดทะเบียนในสหรัฐฯและยุโรปภาพรวมออกมาดีกว่าคาด/ติดตามประชุมกนง. คาดคงดอกเบี้ย คาดตลาด sideway เน้น selective buy /กรอบ SET คาด 1535-45จุด แนะนำ BGRIM, MTC
4 สิงหาคม 2564

ปัจจัยต่างประเทศ รายงานผลประกอบการบริษัทจดทะเบียนในสหรัฐฯและยุโรปผ่านไปเกินครึ่งทางแล้ว ภาพรวมถือว่ารายงานผลประกอบการไตรมาสสองออกมาดีกว่าตลาดคาด บริษัทในดัชนี S&P500 รายงานออกมาแล้ว 52% โดยมีสูงถึง 90% ของจำนวนบริษัทที่รายงานออกมาแล้วที่กำไรดีกว่าคาด โดยกลุ่มวัฏจักรเช่นกลุ่มพลังงาน,วัสดุก่อสร้าง,อุตสาหกรรมและการเงินต่างรายงานกำไรออกมาเติบโต YoY สูงโดดเด่น จากฐานที่ต่ำมากในปีที่แล้ว ขณะที่ฝั่งยุโรป บริษัทในดัชนี STOXX600 รายงานออกมาแล้ว 55% โดยมีสูง 71% ของจำนวนบริษัทที่รายงานออกมาแล้วที่กำไรดีกว่าคาด ทั้งนี้ผลประกอบการไตรมาสสองที่ออกมาดีสะท้อนภาพการฟื้นตัวอย่างแข็งแกร่งของกำไรบริษัทจดทะเบียนและคาดว่าการเติบโตจะยังดีต่อเนื่องในช่วงครึ่งหลังของปี อย่างไรก็ตามติดตามการแพร่ระบาดโควิดสายพันธุ์ Delta ในสหรัฐฯว่าจำนวนผู้เสียชีวิตจะเร่งตัวขึ้นตามจำนวนผู้ติดเชื้อหรือไม่ เพราะเป็นความเสี่ยงสำคัญที่อาจฉุดการเติบโตกำไรบริษัทจดทะเบียนให้ชะลอตัวลง
ปัจจัยในประเทศ ติดตามการประชุม กนง.ในวันนี้ ห้องค้ากสิกรไทยประเมินว่า กนง. มีแนวโน้มคงอัตราดอกเบี้ยนโยบายที่ 0.50% ต่อเนื่อง ถึงแม้ภาครัฐจะประกาศขยายระยะเวลาปิดเมืองก็ตาม จากขีดความสามารถในการดำเนินนโยบายการเงินที่จำกัด โดยสิ่งเร่งด่วนสำคัญที่คาดว่าจะช่วยพยุงเศรษฐกิจคือการเร่งกระจายสภาพคล่องระดับสูงที่มีอยู่ในปัจจุบัน แต่การกระจายสภาพคล่องยังคงไม่ทั่วถึง สะท้อนจากสินเชื่อฟื้นฟูที่ได้รับการอนุมัติเพียง 78,012 ล้านบาท จากวงเงิน 250,000 ล้านบาท หรือคิดเป็นเพียง 31% ของวงเงินเท่านั้น และปริมาณเงินที่ผ่านการอนุมัติแล้วในโครงการพักทรัพย์พักหนี้ 1,000 ล้านบาท จากวงเงิน 100,000 ล้านบาท หรือ เพียง 1% ของวงเงินเท่านั้น นอกจากนี้การจัดการด้านความเสี่ยงด้านเครดิตก็เป็นสิ่งสำคัญ โดยอาจมีการปรับลดเพดานอัตราดอกเบี้ยบัตรเครดิตและสินเชื่อครัวเรือน เพื่อลดความเสี่ยงลง สำหรับสถาณการณ์ปัจจุบันการปิดเมืองรอบล่าสุดครอบคลุมเป็นวงกว้างกว่าในช่วงเมษายน 2020 ซึ่งครอบคลุม 14 จังหวัด เป็นระยะเวลา 1 เดือนเต็ม และคลายการปิดเมืองในช่วงต้นเดือนพฤษภาคม 2020  ขณะที่การปิดเมืองครั้งนี้เริ่มต้นตั้งแต่ 12 กรกฎาคม 2021 ซึ่งกินระยะเวลายาวนานกว่าครั้งก่อน อีกทั้งการปิดเมืองครั้งนี้ ยังครอบคลุมถึง 29 จังหวัด คิดเป็น 40% ของประชากรทั้งหมด หรือคิดเป็น 78% ของ GDP ปี2019 และมีแนวโน้มลากยาวต่อจากสถาณการณ์ผู้ติดเชื้อและผู้เสียชีวิตที่เพิ่มขึ้นต่อเนื่อง ดังนั้นสำหรับกลยุทธ์การลงทุนแนะนำการลงทุนอย่างระมัดระวัง ตลาดโดยรวมคาดว่าจะ sideway ในระยะสั้นโดยสถาณการณ์โควิดในประเทศจะยังเป็นปัจจัยสำคัญสำหรับทิศทางตลาดในระยะข้างหน้า ยังคงเน้น selective buy หุ้นที่มีปัจจัยสนับสนุนเฉพาะตัวและได้รับผลกระทบจากสถาณการณ์โควิดจำกัดเช่นเดิม
มุมมองตลาดหุ้น/ กลยุทธ์การลงทุน วันนี้คาด SET 1535-45 แนะนำ BGRIM, MTC 
1) MTC (ราคาพื้นฐาน 79.00 บาท) 2) BGRIM (พื้นฐาน 55.00 บาท) คาดจะรายงานกำไรไตรมาส2 ดีขึ้น QoQ จากอุปสงค์ที่สูงขึ้นในเวียดนาม โดยกลุ่มโรงไฟฟ้าจะได้รับผลกระทบจากสถาณการณ์โควิดในประเทศจำกัดและถือเป็นหนึ่งหุ้นที่ยัง laggard ในกลุ่ม
รายงานตัวเลขเศรษฐกิจ 
วันพุธ ติดตาม การประชุมธนาคารกลางของไทยคาดคงอัตราดอกเบี้ยนโยบายที่ 0.5% ตัวเลข PMI ภาคบริการของยูโรโซนเดือน ก.ค. คาด 60.4 จุด (+3.6% MoM) ตัวเลข ISM non-manufacturing PMI ของสหรัฐฯ เดือน ก.ค. คาดทรงตัว MoM ที่ 60.1 จุด
วันพฤหัสฯ ติดตาม ตัวเลขอัตราเงินเฟ้อทั่วไปและอัตราเงินเฟ้อพื้นฐานของไทยเดือน ก.ค. คาด +1.3% YoY และ +0.5% YoY ตามลำดับ ตัวเลขดัชนีความเชื่อมั่นผู้บริโภคของไทยเดือน ก.ค. การประชุมธนาคารกลางอังกฤษคาดคงอัตราดอกเบี้ยนโยบายที่ 0.1% ตัวเลขการขอรับสวัสดิการว่างงานของสหรัฐฯรายสัปดาห์คาด 3.70 แสนคน (-7.5% WoW)
วันศุกร์ ติดตาม ตัวเลขการจ้างงานนอกภาคเกษตรของสหรัฐฯ เดือน ก.ค. คาด 9 แสนตำแหน่ง (+5.9% MoM) อัตราการว่างงานของสหรัฐฯ เดือน ก.ค. คาด 5.8% จากเดือนก่อนที่ 5.9% ขณะที่ตัวเลขค่าจ้างรายชั่วโมงเดือน ก.ค. คาด +0.3% MoM และ +3.6% YoY